

ΕΛΛΗΝΙΚΗ ΔΗΜΟΚΡΑΤΙΑ

ΥΠΟΥΡΓΕΙΟ ΠΟΛΙΤΙΣΜΟΥ, ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ

|  |
| --- |
| **Πανόραμα: 27-05-2015**  **Αριθμ. Πρωτ.:** |
| **ΠΡΟΣ**: Δημοτικά Σχολεία και Νηπιαγωγεία  της Περιφέρειάς σας  **ΚΟΙΝ:** Συλλόγους γονέων |

ΠΕΡΙΦΕΡΕΙΑΚΗ Δ/ΝΣΗ

Α/ΘΜΙΑΣ & Β/ΘΜΙΑΣ ΕΚΠ/ΣΗΣ

ΚΕΝΤΡΙΚΗΣ ΜΑΚΕΔΟΝΙΑΣ

# Δ/ΝΣΗ Π.Ε ΑΝΑΤ. ΘΕΣ/ΝΙΚΗΣ

**ΕΙΔΙΚΟ ΔΗΜΟΤΙΚΟ ΣΧΟΛΕΙΟ**

**ΚΩΦΩΝ & ΒΑΡΗΚΟΩΝ ΠΑΝΟΡΑΜΑΤΟΣ**

`

|  |  |
| --- | --- |
| Ταχ. Δ/νση: | Κομνηνών 86 |
| Τ.Κ. – Πόλη: | 55236 Δήμος Πυλαίας-Χορτιάτη |
| Πληροφορίες: | Ναούμη Παρασκευή |
| Τηλέφωνο: | 2310 332930 |
| Φαξ: | 2310 332930 |
| Ιστοσελίδα: | **www.dim-ekv-thess.thess.sch.gr** |
| E-mail: | [mail@dim-ekv-thess.thess.sch.gr](mailto:mail@dim-ekv-thess.thess.sch.gr) |



**ΕΝΗΜΕΡΩΤΙΚΟ ΣΗΜΕΙΩΜΑ**

**Ποιοι και πού είμαστε**

Το σχολείο μας είναι Ολοήμερο 6/θέσιο και βρίσκεται στο 1ο χλμ της επαρχιακής οδού Πανόραμα-Χορτιάτης. Στεγάζεται στις κτηριακές εγκαταστάσεις του Εθνικού ιδρύματος Κωφών και οι μαθητές μας είναι ηλικίας από 6 ως 15 ετών. Στον ίδιο χώρο λειτουργεί η πρώιμη παρέμβαση, που στηρίζει γονείς και παιδιά (ηλικίας από 0-6 ετών) με πρόβλημα ακοής.

Το σχολείο μας - **εξειδικευμένο στην κώφωση/βαρηκοΐα** - συστεγάζεται με νηπιαγωγείο, γυμνάσιο και λύκειο για κωφούς και βαρήκοους μαθητές, έτσι ώστε να προσφέρεται συνεχόμενη και ολοκληρωμένη εκπαίδευση.

Επιπλέον, για τους μαθητές από νομούς εκτός Θεσσαλονίκης υπάρχει η δυνατότητα να διαμένουν και να σιτίζονται δωρεάν στο Οικοτροφείο του Εθνικού Ιδρύματος Κωφών από Δευτέρα έως Παρασκευή, τη δε μετακίνησή τους αναλαμβάνει η πολιτεία μέσω των Περιφερειών Τοπικής Αυτοδιοίκησης (Περιφέρεια Κεντρικής Μακεδονίας).

Στο χώρο λειτουργεί και η Σχολή Νοηματικής Γλώσσας του Εθνικού Ιδρύματος Κωφών (Παράρτημα Θεσσαλονίκης) με **δωρεάν μαθήματα** προς όλους. Έτσι, παρέχεται και η δυνατότητα στους γονείς των μαθητών να διδαχθούν και οι ίδιοι την Ελληνική Νοηματική Γλώσσα για να μπορούν να επικοινωνούν με τα παιδιά τους.

**Μέθοδος επικοινωνίας**

Η μέθοδος επικοινωνίας που χρησιμοποιούμε είναι η «**ολική**». Η «ολική» προσέγγιση προωθεί τη χρήση κάθε μέσου και μεθόδου στην εκπαίδευση των κωφών, αρκεί να επιτυγχάνεται η επικοινωνία. Οι μαθητές προσλαμβάνουν πληροφορίες μέσω χειλεανάγνωσης, υπολειμματικής ακοής, νοημάτων και δακτυλογραφής και εκφράζονται με ομιλία, γραφή, νοήματα και δακτυλογραφή. *(Mια σειρά από έρευνες έδειξαν, ότι οι κωφοί μαθητές με το σύστημα της ολικής επικοινωνίας είχαν καλύτερη επίδοση σε όλους τους τομείς της σχολικής και ακαδημαϊκής προόδου σε σύγκριση με τους κωφούς μαθητές των προφορικών σχολείων της ίδιας ηλικίας, του ίδιου βαθμού ακουστικής απώλειας και χρόνων εκπαίδευσης (Nix 1975, Montgomery 1987, κ.α.)).*

Κύριοι στόχοι μας είναι α) οι μαθητές μας να είναι χαρούμενοι β) η ολόπλευρη ψυχοσωματική ανάπτυξή τους και γ) να τους δοθούν ερεθίσματα και γνώσεις μέσα από τη βιωματική μάθηση και τις σύγχρονες μεθόδους διδασκαλίας ώστε να έχουν ισότιμη ακαδημαϊκή εξέλιξη με τους ακούοντες μαθητές (ακολουθώντας το ισχύον Αναλυτικό Πρόγραμμα Σπουδών).

Όλες οι αίθουσες διδασκαλίας διαθέτουν διαδραστικό πίνακα ή ηλεκτρονικό υπολογιστή με ασύρματο internet. Υπάρχει επιπλέον αίθουσα καλλιτεχνικών βιβλιοθήκη, εργαστήριο πληροφορικής και γυμναστήριο. Από φέτος λειτουργεί και ο σχολικός κήπος μας.

Επιπρόσθετα, το σχολείο μας διαθέτει τα πιο σύγχρονα μηχανήματα λογοθεραπείας.

**Ανοιχτό και σύγχρονο σχολείο**

Το σχολείο μας συνεργάζεται με σχολεία γενικής αγωγής (Γίνονται από κοινού δράσεις, γιορτές και εκδηλώσεις). Συνεργαζόμαστε επίσης και με διάφορους φορείς (όπως ΤΕΕΦΑ Α.Π.Θ, Παιδαγωγικό Τμήμα Δημοτικής Εκπαίδευσης Α.Π.Θ και Τμήμα Προσχολικής Αγωγής Α.Π.Θ., Οργανισμός Θεσσαλονίκη, Πολιτιστική Πρωτεύουσα Νεολαίας 2014) και γενικά είναι ένα ανοιχτό σχολείο στην κοινωνία. Συμμετείχε στο Πρόγραμμα Comenius από το 2004-2007 και από το 2011-2013.

Πραγματοποιούνται πολλά καινοτόμα Πολιτιστικά και Περιβαλλοντικά Προγράμματα καθώς και Προγράμματα Αγωγής Υγείας. Επιπλέον, κάθε χρόνο λαμβάνουν χώρα και άλλα ετήσια προγράμματα (όπως Πρόγραμμα Κουζίνας, Πρόγραμμα Κοινωνικοποίησης και Πρόγραμμα Ψυχικής και Σωματικής Υγείας). Άλλα προγράμματα, δράσεις και εκδηλώσεις πραγματοποιούνται από κοινού με το συστεγαζόμενο Γυμνάσιο (όπως πειράματα Φυσικής, εκθέσεις φωτογραφίας, τεχνικές χαλάρωσης και διαχείρισης άγχους με yoga, θεατρικές παραστάσεις, κλπ).

Συμμετέχει στο διετές Πρόγραμμα του Αειφόρου σχολείου 2013-2015. Έχει βραβευτεί με το 2ο Βραβείο «Αειφόρου Σχολείου» το 2012 και από το «Χαμόγελο του Παιδιού» και έχει λάβει διάφορες διακρίσεις σε εκθέσεις ζωγραφικής, κ.α.

**Το προσωπικό του σχολείου**

Το προσωπικό αποτελείται από εκπαιδευτικούς και ειδικό εκπαιδευτικό προσωπικό (Ψυχολόγος, Κοινωνική Λειτουργός, Εργοθεραπεύτρια, Λογοθεραπεύτρια, Ειδικό Βοηθητικό Προσωπικό) οι οποίοι είναι κατάλληλα εκπαιδευμένοι για την εκπαίδευση των παραπάνω μαθητών.

**Ποιοι γίνονται δεκτοί**

Το σχολείο μας εκπαιδεύει κωφούς ή βαρήκοους μαθητές με ή χωρίς βοηθήματα ακοής (ακουστικά) καθώς επίσης και με κοχλιακά εμφυτεύματα. Δεκτοί, επίσης γίνονται και μαθητές με πολλαπλές αναπηρίες με προϋπόθεση την πρωταρχική αναπηρία στην κώφωση. Στο σχολείο μας τέλος μπορούν να φοιτήσουν μαθητές οι οποίοι έχουν προβλήματα λόγου και επικοινωνίας.

Περισσότερες πληροφορίες θα βρείτε στην ιστοσελίδα μας: http://dim-ekv-thess.thess.sch.gr, ή επικοινωνήστε μαζί μας στο e-mail: [mail@dim-ekv-thess.thess.sch.gr](mailto:mail@dim-ekv-thess.thess.sch.gr) ή στο τηλέφωνο του σχολείου: 2310 332930.

Από το προηγούμενο σχολικό έτος άρχισε η ανακαίνιση του σχολείου και συνεχίζεται.

Η Δ/ντρια του Σχολείου

